*Projekts*

Latvijas Republikas Ministru kabinets

2018. gada \_\_\_.\_\_\_\_\_\_\_\_\_ Noteikumi Nr. \_\_\_\_

Rīgā (prot. Nr. \_\_\_ \_\_\_.§)

**Noteikumi par sporta speciālistu sertifikācijas kārtību un sporta speciālistam noteiktajām prasībām**

Izdoti saskaņā ar

Sporta likuma 20. panta trešo

un ceturto daļu

**I. Vispārīgie jautājumi**

1. Noteikumi nosaka:

1.1. sporta speciālistu sertifikācijas kārtību un prasības, kādām jāatbilst sporta speciālistam, lai iegūtu tiesības strādāt sporta jomā;

1.2. sporta speciālistu sertifikācijas maksu.

2. Šie noteikumi neattiecas uz:

2.1. Iekšlietu ministrijas un Aizsardzības ministrijas sistēmas iestāžu darbiniekiem, kuri, pildot dienesta pienākumus, strādā sporta jomā;

2.2. tehnisko un drošības prasmju iegūšanas un pilnveidošanas instruktoriem, kuru nodarbošanās ir pakalpojumu sniegšana aktīvās atpūtas jomā;

3. Sporta speciālista sertifikācija ietver sporta speciālista teorētisko zināšanu un profesionālo iemaņu pārbaudi (turpmāk – sertifikācijas eksāmens) un sertifikāta izsniegšanu.

4. Sertifikāciju veic sporta trenera (turpmāk – treneris) un sporta instruktora (trenera palīga) (turpmāk – instruktors) specialitātē attiecīgajā sporta veidā.

5. Sporta speciālista sertifikāts – biedrības “Latvijas Sporta federāciju padome” (turpmāk – Latvijas Sporta federāciju padome) izsniegts dokuments (1. pielikums) apliecina sporta speciālista (izņemot šo noteikumu 13., 15., 16. un 17. punktā minētās personas) tiesības strādāt sporta jomā:

5.1. trenera sertifikāts – tiesības patstāvīgi vadīt sporta treniņus (nodarbības) vai veikt izglītojošo vai metodisko darbu sporta jomā, kā arī sniegt atbalstu tiem, kas apmeklē sporta treniņus (nodarbības) vai apgūst profesionālās ievirzes sporta izglītības programmu, sertifikātā norādītajā sporta veidā;

5.2. instruktora sertifikāts – tiesības iesaistīties sporta treniņu (nodarbību) vadīšanā trenera uzraudzībā, veikt izglītojošo darbu sporta jomā un iesaistīties profesionālās ievirzes sporta izglītības programmu īstenošanā sertificēta trenera vadībā vai uzraudzībā sertifikātā norādītajā sporta veidā un patstāvīgi vadīt nodarbības pieaugušajiem, tas ir, veikt darbības fiziskās sagatavotības, individuālo spēju pilnveidošanai, veselības nostiprināšanai, fiziskās formas uzlabošanai un veselīga dzīvesveida paradumu nostiprināšanai.

6. Sporta speciālista sertifikātu (turpmāk – sertifikāts) izsniedz uz pieciem gadiem. Sporta speciālistam, ievērojot šajos noteikumos noteiktās atbilstošās prasības, ir tiesības atkārtoti saņemt sertifikātu bez sertifikācijas eksāmena kārtošanas (turpmāk – resertifikācija).

7. Sertifikāta numuru veido atbilstoši šādiem kritērijiem:

7.1. ja sertifikātu izsniedz sertifikācijas kārtībā, sertifikāta numuru veido pieci arābu cipari;

7.2. ja sertifikātu izsniedz atkārtoti (resertifikācijas kārtībā), sertifikāta numuru veido latīņu alfabēta burts “A” un pieci arābu cipari.

8. Sporta speciālista iesniegtos dokumentus, kā arī sertifikācijas un resertifikācijas dokumentus Latvijas Sporta federāciju padome glabā 10 gadus. Personu fizisko datu aizsardzībā Latvijas Sporta federāciju padome rīkojas saskaņā ar Eiropas Parlamenta un Padomes regulas (ES) Nr. 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) un [Fizisko personu datu apstrādes likuma](https://m.likumi.lv/ta/id/4042-fizisko-personu-datu-aizsardzibas-likums) prasībām.

9. Latvijas Sporta federāciju padomes vārdā lēmumu par sertifikāta izsniegšanu, par atteikumu izsniegt sertifikātu vai par sertifikāta anulēšanu pieņem šo noteikumu 10. punktā noteiktajā kārtībā izveidota Sporta speciālistu sertifikācijas komisija (turpmāk – komisija).

10. Komisiju izveido un tās nolikumu apstiprina Latvijas Sporta federāciju padomes valde. Komisijas sastāvā iekļauj vismaz septiņas personas, kuras pārstāv Izglītības un zinātnes ministriju, Latvijas Sporta federāciju padomi, Latvijas Sporta pedagoģijas akadēmiju, individuālo sporta veidu federācijas, komandu sporta veidu federācijas. Komisijas darbu materiāltehniski nodrošina Latvijas Sporta federāciju padome.

11. Komisija ir lemttiesīga, ja tās sēdē piedalās vismaz pieci komisijas locekļi. Komisija lēmumu pieņemšanai ir tiesīga pieaicināt ekspertus. Ekspertiem ir padomdevēja tiesības. Komisijas sēdes protokolē, un protokolu paraksta komisijas vadītājs vai viņa vietnieks (komisijas vadītāja prombūtnes laikā).

12. Sertifikātu paraksta komisijas vadītājs vai viņa vietnieks (komisijas vadītāja prombūtnes laikā) un Latvijas Sporta federāciju padomes prezidents.

13. Persona, kura apguvusi augstākās izglītības programmu sporta jomā ar kvalifikāciju noteiktā sporta veidā vai apguvusi augstākās izglītības programmu sporta jomā bez kvalifikācijas noteiktā sporta veidā un saņēmusi Sporta likumā noteiktajā kārtībā atzītās attiecīgā sporta veida sporta federācijas (turpmāk – atzītā sporta federācija) atzinumu par piemērotību trenera profesionālajai darbībai konkrētajā sporta veidā (turpmāk – atzinums), ir tiesīga strādāt par treneri, izņemot tiesības strādāt profesionālās ievirzes sporta izglītības programmās bez sertifikāta piecus gadus no dokumenta par iegūto augstāko izglītību saņemšanas. Minētā persona mēneša laikā pēc darba uzsākšanas sporta jomā Latvijas Sporta federāciju padomē iesniedz iesniegumu par iekļaušanu Sporta speciālistu reģistrā, iesniegumā norādot vārdu, uzvārdu, personas kodu, sporta veidu, kā arī iegūtā izglītības dokumenta numuru un izdošanas datumu.

14. Atzītā sporta federācija atzinumu izsniedz atbilstoši atzītās sporta federācijas izpildinstitūcijas apstiprinātajām atzinuma saņemšanai noteiktajām prasībām, kas ietver izpratnes par treniņa procesa vadīšanas principiem un metodēm, teorētisko zināšanu, praktisko iemaņu un prasmes patstāvīgi lietot iegūtās zināšanas novērtējumu. Atzītā sporta federācija nodrošina, ka minētās prasības ir  publiski pieejamas atzītās sporta federācijas oficiālajā tīmekļvietnē.

15. Veikt profesionālo darbību trenera specialitātē, izņemot tiesības strādāt profesionālās ievirzes sporta programmās, ir tiesīga arī persona bez sertifikāta, bet kura apgūst augstākās izglītības studiju programmu sporta jomā ar vai bez kvalifikācijas noteiktā sporta veidā, un ir saņēmusi atzītās sporta federācijas atzinumu un atbilst vismaz vienam no šādiem kritērijiem:

15.1. ir apguvusi profesionālās ievirzes sporta izglītības programmu (izglītības programmas kods 30V) akreditētā profesionālās ievirzes sporta izglītības iestādē un saņēmusi izglītības iestādes rekomendācijas vēstuli par profesionālo sagatavotību;

15.2. ir ieguvusi pilnu pirmajam akadēmiskajam gadam paredzēto kredītpunktu skaitu. Minētā persona mēneša laikā pēc darba uzsākšanas sporta jomā Latvijas Sporta federāciju padomē iesniedz iesniegumu par iekļaušanu Sporta speciālistu reģistrā, iesniegumā norādot vārdu, uzvārdu, personas kodu un sporta speciālistu reģistrā norādāmo atzītās sporta federācijas atzinumā noteikto sporta veidu, pievienojot augstākās izglītības iestādes izziņu par pirmajam akadēmiskajam gadam paredzēto kredītpunktu skaita apguvi.

16. Profesionālās ievirzes sporta izglītības programmu īstenošanā bez sertifikāta piecus gadus no dokumenta par iegūto augstāko izglītību saņemšanas ir tiesīga strādāt persona kura un atbilst vismaz vienam no šādiem kritērijiem:

16.1. apguvusi otrā līmeņa profesionālo augstāko izglītību sporta jomā ar kvalifikāciju noteiktā sporta veidā vai apguvusi otrā līmeņa profesionālo augstāko izglītību sporta jomā bez kvalifikācijas noteiktā sporta veidā un saņēmusi atzītās sporta federācijas atzinumu;

16.2. ir ieguvusi otrā līmeņa profesionālo augstāko izglītību un piektā līmeņa profesionālo kvalifikāciju vai augstāko akadēmisko izglītību un ieguvusi pirmā līmeņa augstāko pedagoģisko izglītību sporta studiju programmā.

17. Profesionālās ievirzes sporta izglītības programmu īstenošanā ir tiesīga strādāt persona bez sertifikāta, bet kura iegūst otrā līmeņa profesionālo augstāko izglītību sporta studiju programmā ar kvalifikāciju noteiktā sporta veidā vai iegūst otrā līmeņa augstāko profesionālo izglītību sporta studiju programmā bez kvalifikācijas noteiktā sporta veidā, vai ir ieguvusi otrā līmeņa profesionālo augstāko izglītību un piektā līmeņa profesionālo kvalifikāciju vai augstāko akadēmisko izglītību un iegūst pirmā līmeņa augstāko pedagoģisko izglītību sporta studiju programmā un ir saņēmusi atzītās sporta federācijas atzinumu un atbilst vismaz vienam no šo noteikumu 15.punktā minētajiem kritērijiem.

18. 15., 16. un 17.punktā minētās personas mēneša laikā pēc darba uzsākšanas sporta jomā Latvijas Sporta federāciju padomē iesniedz iesniegumu par iekļaušanu Sporta speciālistu reģistrā, iesniegumā norādot vārdu, uzvārdu, personas kodu un sporta speciālistu reģistrā norādāmo atzītās sporta federācijas atzinumā noteikto sporta veidu, pievienojot augstākās izglītības iestādes izziņu par pirmajam akadēmiskajam gadam paredzēto kredītpunktu skaita apguvi vai atbilstošā izglītības dokumenta numuru un izdošanas datumu.

19. Ar nacionālās pieaugušo izlases sportistiem ir tiesīga strādāt persona, kuras piemērotību trenera amatam apstiprina atzītā sporta federācija.

20. Latvijas Sporta federāciju padome veido un uztur elektronisku Sporta speciālistu reģistru, kā arī nodrošina tā publisku pieejamību Latvijas Sporta federāciju padomes oficiālajā tīmekļa vietnē (https://lsfp.lv/).

**II. Sporta speciālistu sertifikācijas un resertifikācijas kārtība un kritēriji**

21. Tiesības pretendēt uz trenera sertifikātu ir personai, kura atbilst šādiem kritērijiem:

21.1. apguvusi augstākās izglītības programmu sporta jomā un saņēmusi atzītās sporta federācijas atzinumu;

21.2. ieguvusi trenera sertifikātu atbilstoši šo noteikumu 47. punktam.

22. Tiesības pretendēt uz trenera sertifikātu prāta sporta veidos un sporta dejās ir personai, kura atbilst šādiem kritērijiem:

22.1. apguvusi sporta veida specifikai atbilstošu augstākās izglītības programmu;

22.2. pēdējo piecu gadu laikā apguvusi licencētas klātienes profesionālās pilnveides izglītības programmas (ne mazāk kā 320 stundas), kas ietver zināšanas sporta teorijā, sporta medicīnā, sporta fizioloģijā, sporta pedagoģijā, sporta psiholoģijā, sporta veidā vai darbības jomā ar kvalifikāciju noteiktā sporta veidā;

22.3. nokārtojusi sertifikācijas eksāmenu;

22.4. saņēmusi atzītās sporta federācijas atzinumu.

23. Sporta speciālistam, kurš īsteno sporta interešu izglītības programmu, nepieciešama augstākā pedagoģiskā izglītība sportā vai trenera sertifikāts. Sporta speciālistam, kurš īsteno sporta interešu izglītības programmu prāta sporta veidā un sporta dejās, nepieciešams trenera sertifikāts vai augstākā pedagoģiskā izglītība, vai augstākā izglītība un sertifikāts par apgūtu pedagogu profesionālās pilnveides programmu vismaz 72 stundu apjomā vai kurš studiju programmas ietvaros apguvis ar pedagoģiju saistītu studiju kursu vismaz divu kredītpunktu jeb 80 stundu apjomā.

24. Tiesības pretendēt uz instruktora sertifikātu ir personai, kura atbilst šādiem kritērijiem:

24.1. pēdējo piecu gadu laikā apguvusi Izglītības un zinātnes ministrijas licencētas profesionālās pilnveides izglītības programmas (ne mazāk kā 320 stundas), kas ietver zināšanas sporta teorijā, sporta medicīnā, sporta fizioloģijā, sporta pedagoģijā, sporta psiholoģijā, sporta veidā vai darbības jomā ar kvalifikāciju noteiktā sporta veidā;

24.2. saņēmusi atzītās sporta federācijas atzinumu;

24.3. nokārtojusi sertifikācijas eksāmenu.

25. Fiziskā persona, kura vēlas saņemt sporta speciālista sertifikātu, komisijai iesniedz:

25.1. rakstisku iesniegumu (2. pielikums);

25.2. izglītības dokumenta kopiju par iegūto trenera sertifikāta vai instruktora sertifikāta saņemšanai noteikto izglītību (resertifikācijas kārtībā izglītības dokumenta kopija jāiesniedz tikai gadījumos, kad izglītība iegūta sertifikāta derīguma termiņa laikā);

25.3. dokumentus, kas apliecina tālākizglītības vai profesionālās pilnveides izglītības programmas apguvi;

25.4. profesionālās darbības pārskatu par pēdējiem pieciem gadiem attiecīgajā sporta veidā, kuru apstiprinājis darba devējs vai sporta speciālists, kura vadībā vai uzraudzībā strādājis sertificējamais sporta speciālists;

25.5. sporta speciālista norādītā sporta veida (darbības jomas) atzītās sporta federācijas atzinumu vai, ja attiecīgajā sporta veidā (darbības jomā) nav atzītās sporta federācijas, – Latvijas Sporta federāciju padomes rakstisku atzinumu.

26. Sporta speciālists var pretendēt uz resertifikāciju, ja ir izpildījis šādas prasības:

26.1. piedalījies tālākizglītības pasākumos sertifikāta derīguma termiņa laikā sertifikātā vai sporta speciālista iesniegumā sertifikāta saņemšanai norādītajā sporta veidā šo noteikumu 26.1.1., 26.1.2. un 26.1.3. apakšpunktā noteiktajā apjomā, kas vismaz 80 procentu apmērā ir tieši saistīti ar profesionālās un zinātniskās darbības pasākumiem (t.sk. antidopinga pamatinformācijas jautājumi), kas attiecināmi uz sertificējamās personas profesionālo darbību, (3. pielikums). Profesionālās un zinātniskās darbības un tālākizglītības pasākumus, kas nav iekļauti šo noteikumu 3. pielikumā un kurus komisija vērtē kā nozīmīgus, tālākizglītības stundu skaitu nosaka pēc 3.pielikumā uzskaitīto aktivitāšu pielīdzināšanas principa:

26.1.1. sporta speciālists ar apgūtu pirmā līmeņa augstākās sporta izglītības programmu – 70 stundas;

26.1.2. sporta speciālists ar apgūtu otrā līmeņa augstākās sporta izglītības programmu – 60 stundas;

26.1.3. sporta speciālists ar apgūtu profesionālās pilnveides izglītības programmu – 80 stundas;

26.2. saņēmis attiecīgā sporta veida atzītās sporta federācijas atzinumu vai, ja attiecīgajā sporta veidā nav atzītās sporta federācijas – Latvijas Sporta federāciju padomes atzinumu;

26.3. nav anulēts trenerim vai instruktoram attiecīgajā sporta veidā izsniegtais sertifikāts vai arī nav apturēta izsniegtā sertifikāta darbība (aizliegums attiecināms uz laika posmu, kurā tiesību ierobežojums ir spēkā).

27. Sporta speciālistam (turpmāk – resertificējamais sporta speciālists) , kurš pretendē uz resertifikāciju un strādājot par sporta treneri, pēdējo piecu gadu laikā ir sagatavojis komandas vai sportistus, kuri startējuši Latvijas izlases komandas sastāvā un uzrādījuši rezultātus, kas atbilst augsta līmeņa rezultātu noteikšanas kritērijiem (4. pielikums), uzrādītie rezultāti, atbilstoši 4.pielikumā noteiktajai punktu un tālākizglītības stundu skaita atbilstībai, pielīdzināmi šo noteikumu 26.1.1., 26.1.2. un 26.1.3. apakšpunktā noteikto tālākizglītības stundu skaitam.

 28. Ja resertificējamais sporta speciālists nevar apliecināt šo noteikumu 26.punktā noteikto tālākizglītības stundu skaitu, viņam jākārto sertifikācijas eksāmens atbilstoši šo noteikumu 31. punktā noteiktajām prasībām.

29. Iesniedzot šo noteikumu 25. punktā minēto dokumentu kopijas, resertificējamais sporta speciālists uzrāda šo dokumentu oriģinālus.

30. Ja šo noteikumu 25. punktā minētie dokumenti nav valsts valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

31. Saņemot personas iesniegumu sporta speciālista sertifikāta saņemšanai, komisija izvērtē, vai iesniegumā ir norādītas nepieciešamās ziņas un ir pievienoti nepieciešamie dokumenti. Ja komisija konstatē, ka iesniegumā nav norādītas visas nepieciešamās ziņas vai iesniegumam nav pievienoti visi nepieciešamie dokumenti, komisija informē par to pretendentu, nosakot termiņu konstatēto trūkumu novēršanai, ne īsāku par 10 darbdienām no sporta speciālista sertifikāta saņemšanas iesnieguma iesniegšanas dienas.

32. Sertifikācijas eksāmenu pretendents kārto datorizēti. Sertifikācijas eksāmenā ietver pretendenta zināšanu pārbaudi sporta teorijā, sporta medicīnā, sporta fizioloģijā, sporta pedagoģijā, sporta psiholoģijā. Sertifikācijas eksāmenā ietvertās prasības ir atšķirīgas katrai no iegūtās izglītības pakāpēm.

33. Pretendents, kas nav nokārtojis sertifikācijas eksāmenu, atkārtoti sertifikācijas eksāmenu var kārtot ne agrāk kā pēc 15 dienām, skaitot no iepriekšējā sertifikācijas eksāmena norises dienas.

**III. Sertifikācijas, sertifikāta reģistrēšanas, sertifikāta darbības apturēšanas un anulēšanas kārtība**

34. Komisija:

34.1. izstrādā un iesniedz apstiprināšanai Latvijas Sporta federāciju padomes valdē sertifikācijas eksāmena prasības un vērtēšanas sistēmu;

34.2. sniedz priekšlikumus Latvijas Sporta federāciju padomes valdei par sertifikācijas eksāmenu komisijas apstiprināšanu triju personu sastāvā;

34.3. izstrādā un iesniedz apstiprināšanai Latvijas Sporta federāciju padomes valdē sertifikācijas eksāmenu komisijas darbības kārtību;

34.4. pieņem un izvērtē šo noteikumu 24. punktā minētos dokumentus;

34.5. ne vēlāk kā 10 dienas pirms sertifikācijas eksāmena rakstiski paziņo sertificējamam sporta speciālistam sertifikācijas eksāmena norises laiku, vietu, saturu un vērtēšanas sistēmu;

34.6. septiņu dienu laikā pēc sertifikācijas eksāmena norises dienas nosūta sertificējamam sporta speciālistam informāciju par sertifikācijas eksāmena rezultātiem;

34.7. sagatavo un izsniedz sertificētajam (resertificētajam) sporta speciālistam sertifikātu;

34.8. organizē sertifikātu uzskaiti;

34.9. izsniedz attiecīgā sertifikāta dublikātu, ja sertifikāts ir bojāts, iznīcināts, nozaudēts, vai ja ir mainījies sertificētās personas vārds (vārdi) vai uzvārds;

34.10. ne vēlāk kā 10 dienu laikā no lēmuma par piešķirtajiem un anulētajiem sertifikātiem, kā arī par sertifikātiem, kuru darbība ir apturēta pieņemšanas, paziņo Latvijas Sporta federāciju padomei;

34.11. izskata sporta speciālistu sūdzības par sertifikācijas eksāmena norisi un vērtējumu un pieņem lēmumu par atkārtota sertifikācijas eksāmena rīkošanu, par atteikumu rīkot atkārtotu sertifikācijas eksāmenu, par sertifikācijas eksāmena vērtējuma pārskatīšanu vai par atteikumu pārskatīt sertifikācijas eksāmena vērtējumu. Par pieņemto lēmumu komisija piecu darbdienu laikā rakstiski informē sūdzības iesniedzēju;

34.12. 30 dienu laikā pēc šo noteikumu 24. punktā noteikto dokumentu saņemšanas un sertifikācijas eksāmena rezultātu apstiprināšanas (ja pretendents kārto sertifikācijas eksāmenu atbilstoši šiem noteikumiem) pieņem lēmumu par sertifikāta piešķiršanu vai atteikumu piešķirt sertifikātu.

35. Komisija mēneša laikā pēc šo noteikumu 34.punktā noteikto apstākļu vai notikumu iestāšanās anulē sertifikātu, ja:

35.1. sporta speciālists ir lūdzis anulēt tam izsniegto sertifikātu;

 35.2. sporta speciālists (atbilstoši sertifikātā norādītajai specialitātei) neatbilst šo noteikumu 21., 22., 23. vai 24. punktā minētajām prasībām;

35.3. komisijai ir kļuvis zināms, ka sertifikācijai vai resertifikācijai iesniegtie dokumenti, kas bija par pamatu attiecīgā sertifikāta piešķiršanai, satur nepatiesu informāciju;

35.4. komisijai ir kļuvis zināms, ka sporta speciālists profesionālajā darbībā ir būtiski pārkāpis profesionālo darbību reglamentējošos normatīvos aktus vai ētikas normas.

36. Pieņemot lēmumu par izsniegtā sertifikāta anulēšanu, komisija nosaka termiņu, uz kādu to anulē.

 37. Ja komisijai ir kļuvis zināms, ka sporta speciālistam sertifikāta derīguma termiņa laikā ir noteikta tiesību ierobežošana, atņemot tiesības strādāt sporta jomā, komisija aptur attiecīgā sertifikāta darbību uz laikposmu, kurā ir spēkā tiesību ierobežojums nodarboties ar sporta speciālista profesionālo darbību, bet ne ilgāk kā līdz attiecīgā sertifikāta derīguma termiņa beigām.

 38. Sporta speciālists, kuram ir apturēta sertifikāta darbība , iesniegumu jauna sertifikāta saņemšanai var iesniegt šajos noteikumos noteiktajā kārtībā pēc šo noteikumu 36. punktā minētā termiņa beigām.

39. Ja aptur izsniegtā sertifikāta darbību, attiecīgā sertifikāta darbības termiņš netiek pagarināts par laikposmu, uz kuru tas bija apturēts.

40. Lēmumu par izsniegtā sertifikāta darbības apturēšanu vai tā anulēšanu komisija Paziņošanas likumā noteiktajā kārtībā piecu darbdienu laikā paziņo sporta speciālistam.

41. Ja ir pieņemts lēmums ierobežot vai liegt profesionālo darbību sporta speciālistam, kurš strādā ar bērniem, komisija par to informē Akadēmiskās informācijas centru saskaņā ar noteikumos par informācijas apmaiņas un uzraudzības kārtību Iekšējā tirgus informācijas sistēmas ietvaros, informācijas apmaiņā iesaistīto iestāžu atbildību un Eiropas profesionālās kartes izdošanu noteikto kārtību.

**IV. Sertificējamā (resertificējamā) sporta speciālista tiesības un sertifikācijas maksa**

42. Sertificējamam (resertificējamam) sporta speciālistam ir tiesības:

42.1. iepazīties ar sertificēšanas kārtību un sertifikācijas eksāmena programmu Latvijas Sporta federāciju padomes birojā vai oficiālajā tīmekļvietnē (https://lsfp.lv/);

 42.2. Latvijas Sporta federāciju padomes birojā saņemt informāciju par sertifikācijas eksāmena norises vietu un laiku un kārtot sertifikācijas eksāmenu ne vēlāk kā 30 dienas pēc iesnieguma iesniegšanas;

42.3. iepazīties ar sertifikācijas eksāmena vērtēšanas sistēmu un septiņu dienu laikā pēc sertifikācijas eksāmena kārtošanas saņemt informāciju par tā rezultātiem;

 42.4. ja sertifikācija atteikta, triju mēnešu laikā no atteikuma saņemšanas dienas iesniegt komisijai iesniegumu par atkārtotu sertifikācijas eksāmena kārtošanu, pievienojot iesniegumam dokumentu (vai tā kopiju), kas apliecina, ka veikta samaksa par šo noteikumu 40.4. apakšpunktā minēto maksas pakalpojumu. Minētajam iesniegumam nav jāpievieno dokumenti, kurus sertificējamais (resertificējamais) sporta speciālists komisijā iesniedzis iepriekš;

42.5. 30 dienu laikā no resertifikācijas iesnieguma iesniegšanas dienas saņemt informāciju par tā izskatīšanas rezultātu;

42.6. saņemt informāciju par komisijas sastāvu;

42.7. iesniegt Latvijas Sporta federāciju padomes valdē sūdzību par komisijas sastāvu un lūgt izveidot jaunu komisiju;

 42.8. iesniegt komisijā sūdzību par sertifikācijas eksāmena norisi vai vērtējumu;

 42.9. apstrīdēt Latvijas Sporta federāciju padomes valdē komisijas lēmumu par sertifikāciju, resertifikāciju vai sertifikāta anulēšanu. Latvijas Sporta federāciju padomes valdes lēmumu var pārsūdzēt tiesā Administratīvā procesa likumā noteiktajā kārtībā.

43. Sertifikācijas eksāmens, sertifikāta un tā dublikāta izsniegšana un sporta speciālista resertifikācija ir maksas pakalpojums. Izdevumus par minētajiem pakalpojumiem sedz sertificējamais (resertificējamais) sporta speciālists šādā apmērā:

43.1. sertifikācijas eksāmens – 15 *euro*;

 43.2. sertifikāta izsniegšana – 22 *euro*;

 43.3. sertifikāta dublikāta izsniegšana – 22 *euro*;

 43.4. atkārtots sertifikācijas eksāmens, ja pēc sertifikācijas atteikuma sertificējamais (resertificējamais) sporta speciālists triju mēnešu laikā no atteikuma saņemšanas dienas iesniedz komisijai iesniegumu par atkārtotu sertifikācijas eksāmena kārtošanu, – 15 *euro*;

 43.5. sporta speciālista resertifikācija – 22 *euro*.

**V. Noslēguma jautājumi**

44. Atzīt par spēku zaudējušiem Ministru kabineta 2010. gada 26. janvāra noteikumus Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” (Latvijas Vēstnesis, 2010, 16. nr.; 2013, 85., 203. nr.; 2015, 222. nr.; 2017, 248. nr.).

45. Šo noteikumu 4.1. un 4.2. apakšpunktā noteiktie sertifikāti tiek piešķirti no šo noteikumu spēkā stāšanās dienas. Laika posmā līdz sertifikāta, kas izsniegts Ministru kabineta 2010. gada 26. janvāra noteikumos Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” noteiktajā kārtībā, termiņa beigām, tiek piemēroti Ministru kabineta 2010. gada 26. janvāra noteikumi Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām”.

46. Šo noteikumu 25.1. apakšpunktā noteiktie profesionālās, zinātniskās darbības un tālākizglītības pasākumi tiek piemēroti no šo noteikumu spēkā stāšanās dienas. Laika posmā līdz sertifikāta, kas izsniegts Ministru kabineta 2010. gada 26. janvāra noteikumos Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” noteiktajā kārtībā, termiņa beigām, bet ne ilgāk kā trīs gadus no šo noteikumu spēkā stāšanās dienas, tiek piemērotas Ministru kabineta 2010. gada 26. janvāra noteikumu Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” noteiktās sertifikāta derīguma laikā apgūtās tālākizglītības programmu prasības.

47. C kategorijas treneris, kuram šo noteikumu spēkā stāšanās brīdī vai laika posmā līdz sertifikāta, kas izsniegts Ministru kabineta 2010. gada 26. janvāra noteikumos Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” noteiktajā kārtībā, termiņa, kas nav ilgāks kā trīs gadus, beigām, ir piecu gadu darba stāžs un kura audzēkņi ir sasnieguši augsta līmeņa rezultātus (4. pielikums) vai C kategorijas treneris, kuram ir 10 gadu darba stāžs, ir tiesīgs strādāt trenerim noteikto tiesību ietvaros un Latvijas Sporta federāciju padome iekļauj viņu Sporta speciālistu reģistrā kā treneri.

Ministru prezidents A.K.Kariņš

Izglītības un zinātnes ministre Ilga Šuplinska

Iesniedzējs:

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

Mičule 67047928

anda.micule@izm.gov.lv